Vns ist zergangen
Vns ist zergangen·
der lieblich svmer·
da man brach blůmen da lit nv der sne·
mich mv̊s belangen·
wenne si minen kvmber·
welle vol enden· der mir tv̊t so we·
ia klage ich niht den kle·
swenne ich gedenke an ir wiblichen wengel
dú man zefroͤide so gerne ane se·

Seht an ir ǒgen·
vnd merkent ir kinne·
seht an ir kele wis vnd pruͤuent ir mvnt·
si ist ane lǒgen·
gestalt sam dú minne·
mir wart von frowen so liebes nie kvnt·
ia hat si mich verwunt·
sere in den tot· ich verlúse die sinne·
genade ein kúniginne dú tů mich gesvnt·

Die ich mit gesange·
hie prise vnde kroͤne·
an die hat got sinen wunsch wol geleit·
in gesach nv lange
nie bilde also schoͤne·
als ist min frowe des bin ich gemeit·
mich froͤit ir werdekeit·
bas danne der meie vnd alle sin doͤne
die die vogel singent dc si iv geseit·

Deutsche Philologie
Deutschland
12. Jahrhundert
13. Jahrhundert
Mittelhochdeutsch
Versdichtung
Codex Manesse